《惠山云起楼落成同诸公赋》
清代·杨庆徵

几年不作九龙游，扶病行来解宿愁。经过古藤依旧在，忽看新雨半空浮。

雕栏曲槛临霄汉，华栋珠帘俯涧流。坐憩意在泉共彻，登临身与境俱幽。

大湖月满南窗入，叠嶂云深北牖留。冉冉平畴来雾霭，阴阴廿里布松楸。

上方禅寂疏钟度，下界人喧细管稠。水带玉虹晴亦雨，山飞翠浪夏疑秋。

宾朋不数三贤笔，意气应依百尺楼。曾见灵台成不日，共闻花县治难侔。

未因喜雨追坡老，自布淳风比太邱。欲识凭高无近远，延陵处处有歌讴。

作者简介：杨庆徵，字燕又，无锡人。诸生，幼颖异，攻举子屡试不遇，始稍分其学于诗，阅十年而成集三。有《衣南堂诗》八卷。